ย้ายผู้การฯ ปัตตานีสังเวยคดียิงรองผู้ว่าฯ
กรุงเทพฯ- 9 ธ.ค.47 พล.ต.อ.โกวิท วัฒนะ ผู้บัญชาการตำรวจแห่งชาติ มีคำสั่งตร.ที่ 861/2547 ให้ข้าราชการตำรวจช่วยราชการ โดยระบุให้ พล.ต.ต. ธนเจริญ สุวรรณโณ ผู้บังคับการตำรวจภูธรจังหวัดปัตตานี มาช่วยราชการที่ ตร. ตั้งแต่วันที่ 9 ธันวาคมเป็นต้นไป นอกจากนี้ยังมีคำสั่ง ตร.ที่ 862/2547 ให้ข้าราชการตำรวจรักษาราชการแทน โดยให้ พล.ต.ต.ไพฑูรย์ พัฒนโสภณ ผู้บังคับการตำรวจภูธรจังหวัดสตูล อดีตผู้บังคับการตำรวจภูธรจังหวัดปัตตานี รักษาราชการแทนในตำแหน่ง ผู้บังคับการตำรวจภูธรจังหวัดปัตตานี ตั้งแต่วันนี้เป็นต้นไปจนกว่าผู้ดำรง ตำแหน่งจะกลับมาปฏิบัติหน้าที่ตามปกติ หรือมีการแต่งตั้งผู้ดำรงตำแหน่งดังกล่าว นอกจากนี้ ผบ.ตร. ยังได้มีคำสั่ง ตร.ที่ 862/2547 แต่งตั้งคณะกรรมการสืบสวนข้อเท็จจริงคดีนายสุนทรฤทธิภักดี รองผู้ว่าราชการจังหวัดปัตตานี ถูกยิงด้วยกระสุน ระหว่างตรวจเยี่ยมชุดอาสาสมัครชุดคุ้มครองความปลอดภัยประจำหมู่บ้าน (ชรบ.) ที่โรงเรียนบ้านท่ากุน ต.ตะโละกะโปร์ อ.ยะหริ่ง จ.ปัตตานี เมื่อวันที่ 23 พ.ย.ที่ผ่านมา โดยระบุในคำสั่งว่า เนื่องจากพนักงานสอบสวนสถานีตำรวจภูธรอำเภอยะหริ่งปฏิบัติหน้าที่ด้วยความล่าช้า อาจเกิดผลเสียหายต่อรูปคดีและทางราชการ ดังนั้นเพื่อให้ได้ข้อเท็จจริงว่า การดำเนินการสืบสวนสอบสวนของผู้บังคับการตำรวจภูธรจังหวัดปัตตานี และพนักงานสอบสวนนับแต่วันเกิดเหตุมีขั้นตอนอย่างไรจนถึงปัจจุบัน เป็นไปตามกฎหมาย ระเบียบข้อบังคับของทางราชการหรือไม่ จึงแต่งตั้งคณะกรรมการสืบสวนข้อเท็จจริงที่เกิดขึ้น แล้วมีความเห็นเสนอ ตร. เพื่อพิจารณา สำหรับรายชื่อคณะกรรมการประกอบไปด้วย พล.ต.ท.ยุทธนา ไทยภักดี ผู้บัญชาการประจำ ตร. เป็นประธาน พล.ต.ต. ธานี ธวิชศรี รองผู้บัญชาการตำรวจภูธรภาค 9 เป็นกรรมการ พ.ต.อ.น้อย วรรณไพบูลย์ รองผู้บังคับการตำรวจภูธรจังหวัดประจวบคีรีขันธ์ เป็นกรรมการ พ.ต.อ.สาคร ทองมุณี รองผู้บังคับการตำรวจภูธรจังหวัดสงขลา เป็นกรรมการและเลขานุการ พ.ต.อ.สมพงศ์ ชิงดวง ผู้กำกับการฝ่ายปฏิบัติการที่ 2 ส่วนปราบปรามการทุจริตและประพฤติมิชอบในวงราชการ เป็นกรรมการและผู้ช่วยเลขานุการ 
กรุงเทพฯ- 9 ธ.ค.47 พล.ต.อ.โกวิท วัฒนะ ผู้บัญชาการตำรวจแห่งชาติ มีคำสั่งตร.ที่ 861/2547 ให้ข้าราชการตำรวจช่วยราชการ โดยระบุให้ พล.ต.ต. ธนเจริญ สุวรรณโณ ผู้บังคับการตำรวจภูธรจังหวัดปัตตานี